Compania din Japonia Kirin Holdings va scoate pe piață o lingură electrică, care are scopul de a îmbunătăți gustul mâncării. De asemenea, îi va putea ajuta pe cei care o folosesc să se hrănească mai sănătos.
Această lingură va putea da un gust mai bun mâncărurilor, deoarece accentuează gustul sărat, fără a fi nevoie să se adauge mai multă sare în mâncare.
Invenția a fost numită „Salt” și va costa 19.800 de yeni, adică aproximativ 127 de dolari, potrivit Știrile ProTv.
Compania își propune să atingă un milion de cumpărători la nivel global în următorii cinci ani, urmând să lanseze produsul și internațional în 2025.
Fabricată din plastic și metal, lingura a fost dezvoltată în colaborare cu Homei Miyashita, profesor la Universitatea Meiji. Acesta a explicat că efectul de îmbunătățire al gustului este obținut prin aplicarea unui câmp electric slab de la lingură la mâncare, concentrând moleculele de ioni de sodiu pe limbă pentru a accentua gustul sărat.